Redakteursbrief — 16 Maart 2018 - Mogol Pos
Redakteursbrief — 16 Maart 2018
March 16, 2018 March 15, 2018 - by Leoni Kruger - Leave a Comment
Die inwoners van Lephalale kla gereeld hier is nie genoeg gesonde vermaak vir (veral) jong mense in die dorp nie. Naweek na naweek word daar by kuierplekke gedrink tot die son opkom. En nié rooi koeldrank nie. Dis 'n gesuip. By die huis, by die dam, by die rivier, by die kuierplekke.
Waarom was die opkoms by die Mud Run dan so swak? Hier was nou 'n ideale geleentheid vir jonk en oud om deel te neem aan iets wat jou vir seker van jou sorge sal laat vergeet en jou 'n slag weer soos 'n kind sou laat voel.
Daar IS min gesonde vermaak in Lephalale, maak tog gebruik van die geleentheid indien daar wel iets vir die plaaslike mense gereël word.
Dit was 'n besige week – sportsterre is vereer, die VLU se Bosveldstreekkonferensie is gehou, gholf, EHS se topatlete wat SA's toe gaan, dames in pajamas, talentvolle tieners, Marakele, arrestasies, ensovoorts.
Baie dankie aan almal wat so gereeld vir ons nuus stuur, as jou storie in hierdie week se koerant is nie, jammer daaroor. Ons kry soveel nuus dat ons moet prioritiseer. Volgende keer is dit weer jou beurt.
My onderhoud met Johan en Ansie Prinsloo is een wat ek sal onthou. In my werk kry ek met so baie negatiewe te doen dat dit een groot vreugde is om met iemand te praat wat 'n wesenlike positiewe verskil gemaak het en steeds maak. Die les wat mens by hom kan leer is dat jy altyd 'n keuse het, mense met respek moet hanteer en jouself moet ken. En natuurlik is die twee van hulle so 'n goeie voorbeeld vir baie – 'n suksesvolle man wie se vrou steeds sy veilige plek is en wie se volwasse kinders hom steeds bel vir advies. Meneer Medupi.
Baie sterkte aan Paul Scheepers wat van Saterdag- tot Maandagaand langs die pad gelê het na 'n motorfietsongeluk. Dit moes vreesaanjaend gewees het. Dankie ook aan almal wat hom gehelp het. Lees gerus hierdie week se voorbladartikel vir meer hieroor.